UNIJA  POSLODAVACA CRNE GORE

UPRAVNI ODBOR 10.12.2007.

OCJENE I STAVOVI

UNIJE POSLODAVACA CRNE GORE 
povodom razmatranja nacrta zakona o radu
Podgorica 2007. godine

Na osnovu čl. 49 Statuta Upravni odbor Unije poslodavaca Crne Gore u proširenom sastavu na sjednici održanoj 10.12.2007. godine u Podgorici povodom razmatranja Nacrta zakona o radu usvojio je sljedeće

OCJENE I STAVOVE
I

Nacrt novog zakona o radu u odnosu na važeći Zakon o radu sadrži mnoge progresivne elemente neophodne u procesu reformi radnog zakonodavstva sa ciljem ispunjavanja uslova Evropske unije, te usklađivanja prava i obaveza zaposlenih sa tržištem rada u Crnoj Gori (jačanje ugovornih elemenata radnog odnosa, razdvajanje opšteg kolektivnog ugovora za oblast privrede i oblast vanprivrede, zabrana diskriminacije, realističniji pristup troškovima u slučajevima prestanka potrebe za radom radnika, institucionalizacija mjesta i uloge radničkih i poslodavačkih organizacija i sl.) što uživa punu podršku poslodavaca – članova Unije poslodavaca Crne Gore.

II

Unija poslodavaca Crne Gore cijeni da se na dobrim osnovama Nacrta novog zakona o radu uz odgovarajuća poboljšanja stvaraju uslovi za moderno, tržišno orjentisano i kodifikovano radno zakonodavstvo u Crnoj Gori primjenom dobre prakse zemalja Evropske unije.

III

Razumno i djelotvorno stvaranje potrebne ravnoteže između svijeta rada i svijeta kapitala čini se da predstavlja osnovni pristup konačnom oblikovanju novog Zakona o radu. Treba, stoga, razvijati mehanizme socijalnog dijaloga uz toleranciju i dobru volju kako bi Crna Gora dobila zakon nove generacije u oblasti radnih odnosa.

IV

Polazeći od principa dobrih propisa definisanih od strane OECD 1995. godine, Unija poslodavaca Crne Gore smatra da će iz osnova primjedaba i sugestija konačno dobiti novi Zakon o radu dobiti sa svim obilježjima jasnog, jednostavnog za primjenu, konzistentnog sa drugim propisima, te stimulativnog za tržišne mehanizme i djelotvornog u očekujućem privrednom ambijentu Crne Gore.

V

Aktivnim odnosom prema ovom zakonskom projektu u Uniji poslodavaca Crne Gore su kao rezultat rasprave registrovane primjedbe i sugestije dovoljno izbalansirane da bilo koga ne dovode „a priori“ u nepovoljan rang i status, koje čine sastavni dio ovih ocjena i stavova.

VI

Ovlašćuje se Generacijalni sekretarijat Unije poslodavaca Crne Gore da primjedbe i sugestije sa ocjenama i stavovima dostavi Ministarstvu zdravlja, rada i socijalnog staranja.

Predrag Mitrović

predsjednik UPCG

Prilog ocjenama i stavovima Upravnog odbora UPCG 

sa sjednice Upravnog odbora od 10.12.2007. godine u vezi Nacrta zakona o radu
(Primjedbe i sugestije)
Iz osnova prispjelih pisanih primjedaba i komentara članova Unije poslodavaca Crne Gore u povodu razmatranja Nacrta zakona o radu, te vođene rasprave na proširenoj sjednici Upravnog odbora od 10.12.2007. godine daju se sljedeće primjedbe i sugestije:

I NAČELNE

1. Nedostatak obrazloženja uz tekst Nacrta otežalo je prepoznavanje punog domašaja pojedinih predloženih rješenja i izvjesno „otvorio probleme“ tumačenja istih što se moglo izbjeći. 

2. Iako pisan, za ovu vrstu zakona, pristupačnim jezikom vrijedi poboljšati sistematiku zakona jezičkim preciziranjem pojedinih poglavlja i podnaslova (primjeri: podnaslov ispred čl. 11 „Osnovna prava i obaveze zaposlenih“ i podnaslov ispred čl. 15 „Obaveze zaposlenih“, a svi u sklopu odjeljka I „Osnovne odredbe“; odjeljak III „Prava i obaveze zaposlenih“, a u odjeljku I „Osnovne odredbe“ se govori o „Osnovnim pravima i obavezama zaposlenih“; podnaslov iznad čl. 11 „Osnovna prava i obaveze zaposlenih“ i podnaslov iznad čl. 15 „Obaveze zaposlenih“).
Ove i slične pojmove, odnosno jezičke nekozistentnosti u tekstu treba otkloniti uključiv i analizu mogućih drugih odjeljaka Zakona. 

3. Pojedina ponuđena rješenja treba da budu precizirana, kako u startu ne bi bilo nedoumica i nejasnoća, i uzrokovala potrebu za različitim tumačenjima. Izvjesno je da nije jasan odnos, odnosno da stvaraju nejasnoće i nedoumice termini, odnosno sintagme i to: 

- odgovarajuća zarada (čl. 79 st.1), zarada (čl. 80), ugovorena zarada (čl. 81);
- između čl. 127 st. 5 i čl. 128 s jedne strane i čl. 146 s druge strane postoji korelacija koju treba precizirati: da li se u slučaju povreda radne obaveze „sprovode“ mjere za povrede radne obaveze, odnosno postupak (disciplinski) ili postupak iz čl. 146;
- stvoren je utisak da je predlagač „poistovjetio“ dva pravna instituta: „odgovornost zaposlenih“ i „prestanak radnog odnosa otkazom od strane poslodavca“ (o drugim slučajevima dali smo komentare kroz pojedinačne pod primjedbe);

- čl. 128 ponovo uvodi režim lakših i težih povreda radnih obaveza koje se utvrđuju kolektivnim ugovorom. Kakva je pravna situacija ako odredbama OKU ili GKU je ovo prepušteno uređenju kroz kolektivni ugovor kod poslodavca, a ovog nema budući da kod konkretnog poslodavca nije organizovan sindikat, te nema partnera za zaključenje kolektivnog ugovora kod poslodavca;

- čl. 129 zašto se o mjeri prestanka radnog odnosa zadržava dvostepenost kod poslodavca u odnosu na princip konačnosti odluke poslodavca, (jednostepeni postupak) budući da se zaštita prava u drugom postupku uvijek ostvaruje izvan poslodavca – kod sudskhi i drugih institucija; 
4. Pojmovnik (odredbe čl. 18) treba „obogatiti“ novim naznačenjima
Primjera radi treba pojmovno odrediti: 
- pojam „radno mjesto“ budući da se isto pominje u najmanje 14 članova (čl. 18 st. 1 tč. 5; čl. 23 st. 1 i 2; naziv tč. 4 ispred čl. 39; čl. 39; čl. 40; čl. 43 st. 1 tč. 2; čl. 46 st. 4; čl. 49 st. 2; čl. 50 st. 2; čl. 105 tč. 1 i 2; čl. 107; čl. 108 st. 2; čl. 146 st. 1 tč. 3; čl. 148) smatramo nužnim ovaj pravni institut, a moguća definicija istog, kao naša ponuda, trebalo bi da glasi:

„Radno mjesto je skup poslova jednog ili više radnika odgovarajućih stručnih i drugih radnih sposobnosti u okviru jedinstvenog procesa rada“. 

- „Djelatnost“; „restruktuiranje“;  „odgovarajući posao“ i sl. 

5. Čini se da je trebalo osnovnim odredbama Nacrta napraviti „kopču“ sa ratifikovanim međunarodnim konvencijama MOR-a budući da akt ratifikacije za sada nije objavljen u službenom glasilu Crne Gore kako bi se sa sadržajem ratifikovanih konvencija mogli upoznati subjekti na koje se one odnose.
6. Iako smo prepoznali namjeru ponuđenih rješenja u smislu afirmacije radnog odnosa kao ugovornog odnosa morao je biti više naglašen obligacioni aspekt istog. Posebno upućivanje na subsidijarnu primjenu propisa kojim se uređuju obligacioni odnosi (zašto ćemo dati predlog u pojedinačnim primjedbama).
7. Ugovorni – obligacioni karakter radnog odnosa očito „ne podnosi“ predloženo rješenje iz čl. 126 po kojem novčana potraživanja iz rada i po osnovu rada ne zastarijevaju.

Kako sva novčana potraživanja potiču iz ugovornog aranžmana (kada je u pitanju ova vrsta odnosa) ona podliježu zastarjelosti za koje uporedna praksa određuje rok od tri godine. U protivnom u pitanju bi bila apsolutna prava kao što je svojina što očito nije slučaj.
8. Ima osnova preispitati čl. 147 (otkazni rok) u smislu nijansiranja istog budući da poslodavac može da trpi štetu usljed otkaza radnika. Stoga bi otkazni rok, u smislu dužine, trebalo vezivati za dužinu rada zaposlenog koji daje otkaz kod konkretnog poslodavca.
9. Iako pretenzije ovog Zakona nijesu kvalifikatorskog karaktera evidentna je podnormiranost pojedinih pravnih instituta. To se odnosi naročito na: 
- potrebu stipulisanja odredbe o zaštiti privatnosti zaposlenog (podaci o zaposlenom koji nijesu u neposrednoj koleraciji sa radom, snimanje zaposlenog sistemom video nadzora izvan zajedničkih prostorija, stepeništa i sl.);

- o pripravnicima (čl. 42) gdje se čini da je postojeće rješenje važećeg Zakona o radu – čl. 24 i 25 cjelishodno;

- o preraspodjeli radnog vremena (čl. 56) precizno reći da nije u pitanju prekovremeni rad, a Zakonom takođe limitirati nedjeljni maksimum preraspodjele radnog vremena;
- odsustva sa rada iz zdravstvenih razloga (čl. 77) precizirati i na slučajeve davanja organa i tkiva;

- obavještenje o prestanku potrebe za radom zaposlenih (čl. 94) treba dati normu kako bi se definisala pravna situacija ako sindikat odnosno predstavnik zaposlenih i Zavod za zapošljavanje ne daju, u propisanom roku, mišljenje u pogledu primljenog obavještenja;

- otpremnina (čl. 97) otvara dilemu zašto bi poslodavac plaćao istu za rad koji nije ostvaren kod njega već kod nekog trećeg, te u kom roku je dužan istu isplatiti (čl. 99);
- ako kod poslodavca nije organizovan sindikat (a to je čest slučaj) treba li poslodavcu dati mogućnost da dio pitanja uredi opštim aktom – pravilnikom o radu koji bi deponovao kod nekog organa nadzora. Ovo posebno imajući u vidu da poslodavac ne može „iscrpjeti“ sva pitanja kroz ugovor o radu koji je strogo individualizovani dvostranoteretni pravni posao;
- prava na isplatu u slučaju stečajnog postupka moraju se u smislu redosljeda namirenja upodobiti režimu iz Zakona o insolventnosti privrednih društava kako se ne bi stvarao utisak da su ona prioritetna primjenom isključivo Zakona o radu;
- odredbe čl. 139 i 140 (Zabrana konkurenciaj) ima osnova dopuniti odnosno ojačati;

- odjeljak X – kolektivni ugovori nema normi o pristupanju i proširenom dejstvu kolektivnih ugovora što poznaje uporedna praksa; 

- u prelaznim i završnim odredbama precizno naznačiti koji podzakonski akti će se primjenjivati do donošenja novih (čl. 181).

10. Ukoliko nije prepušteno narednoj generaciji ovog Zakona čini se ima osnova razmisliti o normiranju (sada je to polje pravnih praznina sa stanovišta ovog osnovnog zakona) i o sljedećem:
- radnom odnosu pomoraca (Konvencija o radu pomoraca br. 186 iz 2006. godine) koji bi trebalo da bude „kopča“ sa ovim Zakonom budući da rad pomoraca nije manje značajan od rada zaposlenih u državnim organima i organima lokalne samouprave (čl. 2), a za koje je u ovom Zakonu napravljena „kopča“;

- o volonterskom radu;

- o inovacijama i pronalazaštvu u radnom odnosu;

- o sticanju svojstva pravnog lica zaposleničkih i poslodavačkih organizacija (čl. 157 odnosno 164), a ne kako je to do sada da se to za poslodavačke organizacije „priznaje“ primjenom Zakona o nevladinim organizacijama, a za sindikalne organizacije aktom uredbe tj. izvršne vlasti;

- o obavezi zaposlenog da u najkraćem roku obavijesti poslodavca o nastupanju spriječenosti za rad u smislu propisa o zdravstvenom osiguranju;

- o iznosu zarade (donji limit) lica koje prvi put zasniva radni odnos (pripravnika), budući da cijenimo da to ne treba prepustiti šarenilu rješenja kroz kolektivne ugovore.
11. Rigidnost novčanih kazni za prekršaje koji terete poslodavca sa svojstvom pravnom lica i odgovorno lice u istom je očita i vjerovatno je rezultat pristupa po permanentnoj grešnosti poslodavca kada je u pitanju radni odnos kao ugovorni odnos. Dakle, treba preispitati opravdanost naznake visine istih u čl. 174 st. 1 i 2 nezavisno od konkretne individualizacije do koje se dolazi kroz prekršajne postupke. 

12. Ima osnova procijeniti rokove iz čl. 180 i 181 budući da iskustvo opominje da su teško održivi. Stoga bi trebalo razmisliti o njihovom produženju na period od 12 mjeseci.

II POJEDINAČNE
1. Čl. 2
Saglasno opštoj primjedbi pod 9 al 1 razmisliti o primjeni ovog Zakona i na pomorce, ukoliko se ne primjenjuju odredbe Konvencije o radu pomoraca br. 186 iz 2006. godine. 
2. Poslije čl. 2, saglasno opštoj primjedbi pod 6 dodati novi član 2a koji bi mogao da glasi
„Na zaključivanje, valjanosti, prestanak i druga pitanja u vezi ugovora o radu i kolektivnog ugovora, a koja nijesu uređena ovim Zakonom, primjenjuju se, u skladu sa prirodom toga ugovora opšti propisi kojima se uređuju obligacioni odnosi“. 

3. Čl. 18
Dopuniti saglasno opštoj primjedbi pod 4. 

4. Čl. 22

Dopuniti normiranjem načina utvrđivanja uspješnosti odnosno neuspješnosti probnog rada.
5. Čl. 25
Ponuđeno rješenje otvara dilemu: da li se donosi kakav akt (jednostrani ili dvostrani) ako poslodavac ne zaključi ugovor o radu prije stupanja na rad zaposlenog. Pojednostavljeno: na osnovu kog akta tada stupa na rad zaposleni?
6. Čl. 26 st. 1

Saglasno opštoj primjedbi pod 3: 

- u tč. 5 na kraju dodati riječi „odnosno naziv radnog mjesta“

- u tč. 11 poslije riječi „iznos“ brisati riječ „osnovne“. Takođe brisati sintagmu „vrijednost obračunskog boda“ budući da je to miješanje u autonomnost poslodavca kojom će metodologijom iskazivati radni učinak.

7. Čl. 28

U st. 4 dodati novu tačku 4 koja bi trebalo da glasi: 

„4) Obavljanje sezonskih poslova ali najduže šest mjeseci neprekidno ili devet mjeseci sa prekidima u godini“.

Odnosnom dopunom bi se omogućilo pojedinim sferama djelatnosti kao što su poljoprivreda, turizam, šumarstvo i sl. da prevaziđu evidentne probleme koje imaju u angažovanju odgovarajućeg radnog kadra obzirom na prirodu svoje djelatnosti. Odnosno rješenje sadržava i važeći čl. 14 tč. 1 Zakona o radu.

8. Čl. 32

Ugovor o radu direktora otvara dilemu: da li direktor može biti nalogodavac zaposlenom ako nije u radnom odnosu? (ovdje pod direktorom odnosno nalogodavcem podrazumijevamo izvršnog direktora u smislu Zakona o privrednim društvima). Do sada je stav upravne i sudske prakse bio da se poslovi direktora mogu obavljati samo kao poslovi čiji je odlučujući atribut zasnivanje radnog odnosa.
9. Čl. 40
Proširiti obavještenje u vezi oglasnog mjesta u sjedištu poslodavca i na oglasna mjesta gdje poslodavac ima organizovan rad kako bi to obavješenje imalo efekta.

10. Čl. 42

Saglasno opštoj primjedbi pod 8 al 1 doraditi tako što će se propisati:

- donji prag vremena pripravničkog staža, odnosno gornji prag tog vremena budući da se pripravnici zapošljavaju prevashodno u privredi, a ne samo u upravi i pravosudnim organima gdje je to „pokriveno“ u smislu trajanja, posebnim zakonima;
- način stručnog osposobljavanja;

- način polaganja pripravničkog staža (pred kojim internim tijelom poslodavca čiji bi sastav trebalo strukovno da ima lica koja imaju najmanje isti stepen stručnog obrazovanja kao i kandidat koji je u režimu polaganja pripravničkog staža);

11. Naziv iznad čl. 43 izmijeniti da glasi:

„7. Izmjena ugovora o radu“.

12. Čl. 45
Raspoređivanje u drugo mjesto rada zašto će poslodavac često imati potrebe, obzirom da ne mora svoju djelatnost ograničiti samo na teritoriju jedne jedinice lokalne samouprave, obzirom na prilike u Crnoj Gori, ima osnova pomjeriti na udaljenost od 60 kilometara. Sledstveno ovom bi u st. 1 tč. 2 trebalo dati izmjenu tako što će se  naznaku „manja od 50 km“ zamijeniti naznakom „manje od 60 km“.

13. Čl. 53 st. 1

- tč. 4 i 5 su nejasne: kako je neko dužan raditi duže od punog radnog vremena u slučaju epidemije, zaraze, zagađivanja vode, namirnica i dr? Tada se, naprotiv, provode mjere karantina od nadležnih organa. U svakom slučaju treba učiniti potrebna razjašnjenja;
- tč. 9 može biti zloupotrebljavana te bi je trebalo usko tumačiti vezujući je isključivo za slučajeve kada očito nije u pitanju zloupotreba od strane poslodavca. 
14. Čl. 55 st. 2

Valjalo bi predloženo preispitati ne sporeći da se raspored, početak i završetak radnog vremena u određenim djelatnostima i na određenim poslovima treba definisati. Međutim, pitanje je gdje je granica tome. Česti su slučajevi da organi lokalne samouprave za sve i svašta utvrđuju raspored, početak i završetak radnog vremena čime ograničavaju biznis poslodavca. Ovo tim prije što po osnovu potrebe poslodavca da sam utvrdi ta pitanja stoji obaveza da registrovani promet roba i usluga „pokrije“ porezima i doprinosima. 
15. Čl. 56

Saglasno opštoj primjedbi pod 8 al 2 potrebno je precizno naznačiti da preraspodjela radnog vremena nije prekovremeni rad. Takođe bi trebalo limitirati broj sati u radnoj nedjelji, odnosno mjesecu za preraspodjelu radnog vremena kako se ne bi povređivale odredbe o obaveznom odmoru zaposlenih.  

16. Čl. 60
Nije jasno zašto je za dopunski rad ponuđeno ograničenje od 8 časova u jednoj nedjelji ako ostane norma da se preraspodjelom rada radna nedjelja zaposlenog može normirati daleko više od 8 časova nedjeljno. Takođe nije jasno zašto uvijek treba prethodna saglasnost poslodavca ako se dopunski rad ostvaruje na prostim i jednostavnim poslovima gdje se ne dovodi u pitanje klauzula konkurencije. 
17. Čl. 74 st. 4

U st. 1 poslije riječi „ispita“ dodati riječi „u smislu čl. 41 st. 1 i 2 ovog Zakona“ kako se poslodavac ne bi opterećivao davanjem plaćenog odsustva za slučajeve koji nijesu u njegovom interesu. 

18. Čl. 76 st. 2

Poslije riječi „uvećanje zarade“ dodati riječi „za taj period rada“ kako bi se otklonio utisak da to uvećanje važi neograničeno ubuduće.

19. Čl. 77
Poslije st. 1 dodati 5 novih stavova koji bi mogli da glase:

„Zaposleni je dužan da, najkasnije u roku od 3 dana od dana nastupanja privremene spriječenosti za rad u smislu propisa o zdravstvenom osiguranju, o tome dostavi poslodavcu potvrdu nadležnog ljekara koja sadrži i vrijeme očekivane spriječenosti za rad.

U slučaju teže bolesti, umjesto zaposlenog, potvrdu poslodavcu dostavljaju članovi uže porodice ili druga lica sa kojima živi u porodičnom domaćinstvu.

Ako zaposleni živi sam, potvrdu je dužan da dostavi u roku od 3 dana od dana prestanka razloga zbog kojih nije mogao da dostavi potvrdu. 

Nadležni ljekar je dužan da izda potvrdu iz st. 1 ovog člana.

Ako poslodavac posumnja u opravdanost razloga za odustvovanje sa rada u smislu st. 1 ovog člana, može da podnese zahtjev nadležnom zdravstvenom osgiuranju radi utvrđivanja zdravstvene sposobnosti zaposlenog, u skladu sa zakonom.

Način izdavanja i sadržaj potrebe o nastupanju privremene spriječenosti za rad u smislu propisa o zdravstvenom osiguranju izdaje ministarstvo nadležno za poslove zdravlja“.

Postojeći st. 2 postaje st. 6 a poslije njega dodaje se novi st. 7 koji bi trebalo da glasi:

„Zaposleni ima pravo da odsustvuje sa rada zbog davanja organa/tkiva za period određen od strane nadležne zdravstvene ustanove“. 
20. Čl. 78 st. 2 
Poslije naznake „tč. 1“ dodati „i 2“.

21. Čl. 79

- problematičan st. 2 kojim se garantuje ista zarada za jednak rad i za rad iste vrijednosti. Čini se da se Zakonom ovo ne može propisati već naprotiv predvidjeti da poslodavac ugovorom o radu sa zaposlenim mođe ugovoriti veći iznos zarada od onog koji je predvidio kolektivnim ugovorom (ako ga ima) za određeno radno mjesto. Predloženim rješenjem poslodavac bi se onemogućio da pravi distinkciju između vrijednosti rada zaposlenih na istom radnom mjestu što je u praksi jako potrebno. Jer, fleksibilno tržite rada podrazumijeva i fleksibilan sistem zarada koji se individualizuje prema svakom zaposlenom.  Stoga odnosni stav ili brisati ili dati ga u obliku koji bi mogao da glasi:
„Ugovorom o radu može se utvrditi zarada u većem iznosu od zarade utvrđene u skladu sa kolektivnim ugovorom kod poslodavca“. 
22. Poslije člana 80 trebalo bi, saglasno opštoj primjedbi pod 9 al 2, dati normu o najnižem procentu ugovorene zarade za pripravnika.
23. Čl. 84 st. 1

 Poslije riječi „na naknadu zarade“  dodati riječi „u visini“, a poslije riječi „kolektivnim ugovorom“ dodati riječi „odnosno ugovorom o radu“. 
24. Čl. 85.

Na kraju dodati riječi „odnosno ugovorom o radu“. 

25. Čl. 90

Nejasno da li kod prenosa ugovora o radu poslodavac prethodnik obavještava poslodavca sljedbenika i o zaposlenom – direktoru kod poslodavca prethodnika ako se u licu poslodavca prethodnika prepoznaje samo vlasnik.
26. Čl. 94
- u st. 1 poslije riječi „ekonomskih“ dodati riječi „organizacionih“;

- u st. 3 nejasni tč. 6 kriterijumi za izračunavanje vremena i visine otpremnine budući da se ta visina može „podići“ u odnosu na iznos iz čl. 97 st. 2 samo ako se u pregovaračkom procesu poslodavca i sindikata to normira kolektivnim ugovorom što neće biti tako jednostavno;

-  u st. 4 treba razriješiti pitanje kakva je pravna situacija ako sindikat odnosno predstavnici zaposlenih i Zavod za zapošljavanje u propisanom roku ne dostave poslodavcu svoje mišljenje u vezi obavještenja o utvrđivanju prestanka potrebe za radom zaposlenih. Da li nastupa blokada ili poslodavac može nastaviti započeti proces.
27. Čl. 95
Vrijednost ponuđenog rješenja u st. 1 zavisi od razrješenja dileme u čl. 94 st. 4. 

28. Čl. 96

Čini se da ima osnova brisati riječ „upravljanja“. Zašto bi se Zakonom određivalo ko donosi program kod poslodavca?

29. Čl. 99

U st. 1 trebalo bi precizirati krajnji rok obaveze isplate otpremnine. 
30. Čl. 100

Saglasno opštoj primjedbi pod 9 bilo bi potrebno dati odgovarajuću „kopču“ sa Zakonom o insolventosti privrednih društava kako ne bi ostao utisak da pravo na isplati neisplaćenih potraživanja kod poslodavca nad kojim je pokrenut stečajni postupak ima apsolutni prioritet u odnosu na redosljed (prioritete) utvrđene Zakonom o insolventnosti privrednih društava. 
31. Čl. 123

U st. 1 Poslije riječi „ovog zakona“ dodati riječi „ili po zahtjevu poslodavac nije odlučio u roku od 15 dana od dana podnošenja zahtjeva“. 

Ovim se vrši preciziranje i obezbjeđuje prohodnost zaštite kod nadležnog suda zaposlenog i za slučaj kada poslodavac „ćuti“ po podnijetom zahtjevu zaposlenog. 
32. Čl. 126
Saglasno opštoj primjedbi pod 7 umjesto predloženog treba dati novu formulaciju odnosnog člana koja bi mogla da glasi:

„Sva novčana potraživanja iz radnog odnosa zastarijevaju u roku od 3 godine od dana nastanka obaveze“.
St. 3 treba preformulisati da glasi: 
„Krivična odgovornost ili odgovornost za prekršaj ne isključuje odgovornost zaposlenog za izvršavanje radnih obaveza ako ta radnja predstavlja povredu radne obaveze“. 

Ovim je brisan pravni institut „privredni prestup“ koji više ne postoji kao pozitivno pravni institut. 

St. 5 treba preispitati kako bi se odgovorilo na pitanje kojim kolektivnim ugovorom se uređuje pitanje pokretanja i vođenja postupka za povredu radnih obaveza: da li jednim od dva predviđa OKU, nekim od GKU ili konkretnim kolektivnim ugovorom kod poslodavca. 

33. Saglasno odredbama čl. 32 st. 1-3 Nacrta u ovom članu treba precizirati i odgovornost za povrede radnh obaveza direktora koji zasniva radni odnos. Time će se on dovesti u istu ravan kao drugi zaposleni. Čini se da bi, stoga, trebalo zadržati postojeću (moguće i izmijenjenu) normu iz čl. 92 važećeg Zakona o radu. 
34. Čl. 128 st. 2 i 3

Kako se odnosnim stavovima ponovo povrede radnih obaveze dijele na teže i lakše, onda bi bilo logično Zakonom precizirati koja se od dvije predviđene vrste mjera izriče za lakše, a koja za teže kako se ne bi pravila nepotrebna zbrka.

35. Čl. 129 

St. 3 brisati obzirom na naš iskaz da je konzistentno da direktor konačno odlučuje u prvostepenom postupku koji se iscrpljuje kod njega, a da se zaštita prava izvan toga (drugostepeni postupak) ostvaruje kod nadležnog sudskog ili drugog organa, a ne u firmi. Ne može se ovim Zakonom relaksirati činjenica opterećenosti sudova predmetima koji svoj osnov crpu iz rada i radnih odnosa. 
36. Čl. 134 st. 1

Poslije riječi „nalogom direktora“ dodati riječi „ili drugog ovlašćenog lica na radu kod poslodavca“. Razlozi praktičnosti nalažu da se efikasno radi, a sam direktor je često odsutan sa svog radnog mjesta, pa bi se čekalo na udaljenje sa rada dok se ne vrati direktor što je nedopustivo. 
37. Čl. 140 st. 2

Poslije riječi „ugovoriti“ dodati riječ „samo“ koja odlučuje opredjeljuje međusobne odnose u slučaju zabrane konkurencije. 

38. Čl. 144 st. 3

Ima osnova predložiti da se tekst poslije riječi „otpremninu“ briše. Ugovorni, odnosno obligacioni karakter, radnog odnosa samo se potvrđuje i aktom sporazumnog prestanka istog. Stoga i treba ostaviti slobodu akterima tog sporazuma da slobodno mogu ugovoriti, odnosno sporazumjeti se, o iznosu otpremnine za taj način prestanka radnog odnosa.

39. Čl. 146
Odnosni član treba preispitati budući da otvara niz neodumica i u praksi će izvjesno, ako bi ostao, izazivao česta sporenja, tumačenja i sl. 

Dilema je da li je neophodno, da ako se ispune uslovi za otkaz, po nekom od osnova iz odnosnog člana, ostaviti mogućnosti da to poslodavac i ne učini, a što bi u suštini vodilo diskriminaciji zaposlenih. Stoga se čini da umjesto riječi „može“ treba dati riječi „otkazuje“.
U tč. 14 st. 1 poslije riječi „odnosa“ dodati riječi „ili u toku trajanja radnog odnosa“ budući da se neistiniti podaci mogu gomilati i tokom radnog odnosa, a ne samo prilikom zasnivanja istog. 

Predlažemo da se poslije tč. 15 doda nova tč. 15a koja bi mogla da glasi:

„Ako odbije prenos ugovora iz čl. 90 st. 2 ovog Zakona“. To podrazumijeva da se u čl. 90 st. 2 riječi „može zaposlenom otkazati“ zamjenjuju riječju „otkazuje“. 

40. Čl. 147

U st. 1 je predloženo rješenje o pravu i dužnosti zaposlenog da ostane na radu u trajanju od najmanje 15 dana od dana dostavljanja otkaza ugovora o radu. Smatramo da je taj rok nefleksibilan, te bi trebalo dati izmjene i isti vezivati nijansirano za prethodni period rada kod konkretnog poslodavca, kako poslodavcu ne bi uzrokovao štete (primjer: u turističkoj djelatnosti gdje usljed sezonskog karaktera mnogi poslodavci dolaze u neprilike da pruže kvalitetne usluge jer su prinuđeni dijelu zaposlenih dati otkaze sa razloga iz čl. 146, a sa druge strane teško u sezoni mogu obezbijediti „zamjenu za kadar koji je u režimu otkaza“. Zaposleni najčešće ne poštuje ni 15 dana već odmah napušta poslodavca čime mu čini štetu. kako poslodavca zaštiti od iste?
41. Čl. 148
Otkaz ugovora o radu direktora je normiran suštinski kao „privilegovan“ otkaz ugovora o radu. Zašto bi se privilegovao direktor u smislu otkaza u odnosu na druge zaposlene ako je takođe u radnom odnosu. Ako nije u radnom odnosu onda je to drugi pravni režim. Stoga ovaj član preispitati u smislu dovođenja u istu pravnu poziciju svakog zaposlenog, a to znači i direktora. Jer, tržište rada podrazumijeva ne samo tržište tipično zaposlenog, već sve više i tržište menadžera što treba konzistentno prihvatiti.
42. Čl. 149 st. 2

Riječ „obaveza“ zamijeniti riječju „potraživanja“ a na kraju istog člana dodati riječi „a najkasnije sa danom donošenja rješenja o otkazu ugovora o radu“. 
43. Čl. 152

U st. 1, 2 i 3 na potrebnom mjestu brisati riječ „minimalna“.

44. Čl. 157

Saglasno načelnoj primjedbi pod 10 poslije, st. 2 dodati novi st. 3 koji bi trebalo da glasi: 

„3. Danom upisa sindikalna organizacija stiče svojstvo pravnog lica“.

45. Čl. 159 st. 2

Riječ „može“ zamijeniti riječima „dužna je“.                            
46. Čl. 164
Saglasno načelnoj primjedbi pod 10, poslije st.2 dodati novi st.3 koji bi trebalo da glasi:
„Danom prijave udruženje poslodavaca stiče svojstvo pravnog lica“.

47. Čl.166
Poslije riječi „Zavoda za zapošljavanje”dodati riječi  „odnosno agencije za posredovanje”
što bi bilo korespodentno sa čl.14 Zakona o zapošljavanju.
48. Čl.174
Saglasno opštoj primjedbi pod 11 razmotriti visinu novčanih kazni u povodu prekršaja  poslodavca u svojstvu pravnog lica i odgovornog lica kod istog.

U odnosnom članu poslije tč. 4 dodati novu tačku 4a koja bi trebalo da glasi:

„Dozvoli da zaposleni po ugovoru na radu na određeno vrijeme nastavi da radi najmanje deset radnih dana“.

Ovim će se sankcionisati moguće zloupotrebe iz čl. 29 Nacrta, a posebno u privrednim društvima koja nisu privatizovana, odnosno i dalje su državnoj svojini.

49. Čl. 176
U st.1 naznaku „osim iz tč.5 do 9“ dati naznaku „osim iz tč. 7 do 9“.

50. Čl. 180
Saglasno opštoj primjedbi pod 12 trebalo bi razmotriti da se usklađivanje kolektivih ugovora koji su na snazi na dan stupanja na snagu Zakona , a koje su u suprotnosti sa odredbama ovog Zakona usklade u roku od 12 a ne 6 mjeseci.

51. Čl.181
Takođe razmisliti da se predviđeni rok od 6 mjeseci pomjeri na rok od 12 mjeseci.

